title: Vykonávacie nariadenie Komisie (EÚ) 2017/980 zo 7. júna 2017, ktorým sa stanovujú vykonávacie technické predpisy, pokiaľ ide o štandardné formuláre, vzory a postupy pre spoluprácu pri činnostiach dohľadu, kontrolách na mieste a pri inšpekciách a výmenu informácií medzi príslušnými orgánmi v súlade so smernicou Európskeho parlamentu a Rady 2014/65/EÚ (Text s významom pre EHP )

text:
                  10.6.2017

                  SK

                  Úradný vestník Európskej únie

                  L 148/3

            VYKONÁVACIE NARIADENIE KOMISIE (EÚ) 2017/980
      zo 7. júna 2017,
      ktorým sa stanovujú vykonávacie technické predpisy, pokiaľ ide o štandardné formuláre, vzory a postupy pre spoluprácu pri činnostiach dohľadu, kontrolách na mieste a pri inšpekciách a výmenu informácií medzi príslušnými orgánmi v súlade so smernicou Európskeho parlamentu a Rady 2014/65/EÚ
      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na smernicu Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (1), a najmä na jej článok 80 ods. 4 a článok 81 ods. 4,
      keďže:

                  (1)

                  V smernici 2014/65/EÚ sa stanovujú povinnosti pre spoluprácu a výmenu informácií medzi príslušnými orgánmi. Ako súčasť tohto postupu príslušný orgán môže požiadať príslušný orgán iného členského štátu o spoluprácu pri kontrolách na mieste alebo inšpekciách.

                  (2)

                  S cieľom zabezpečiť, aby mohli príslušné orgány spolupracovať a vymieňať si informácie efektívne a včasne na účely smernice 2014/65/EÚ a poskytovať si navzájom plnú vzájomnú pomoc, je vhodné stanoviť postupy, ako aj vzory a formuláre, ktoré majú príslušné orgány používať na takúto spoluprácu a výmenu informácií vrátane predkladania žiadostí o spoluprácu alebo výmenu informácií, potvrdení o prijatí a odpovedí na takéto žiadosti.

                  (3)

                  V každej žiadosti by sa mal jasne stanoviť dôvod žiadosti o spoluprácu alebo výmenu informácií, aby sa zabezpečilo, že požiadané orgány spracujú žiadosti o spoluprácu alebo informácie efektívne a urýchlene. Nad rámec vzorov a formulárov žiadostí o spoluprácu alebo žiadostí o informácie a odpovedí na takéto žiadosti by postupy pre spoluprácu a výmenu informácií mali umožniť a uľahčiť počas celého postupu komunikáciu, konzultácie a interakciu medzi žiadajúcim orgánom a požiadaným orgánom.

                  (4)

                  Toto nariadenie rešpektuje základné práva a dodržiava zásady uznané najmä Chartou základných práv Európskej únie.

                  (5)

                  Z dôvodu konzistentnosti a na zabezpečenie hladkého fungovania finančných trhov je nevyhnutné, aby sa ustanovenia tohto nariadenia a ustanovenia smernice 2014/65/EÚ uplatňovali od toho istého dátumu.

                  (6)

                  Toto nariadenie vychádza z návrhu vykonávacích technických predpisov, ktoré Komisii predložil Európsky orgán pre cenné papiere a trhy („ESMA“).

                  (7)

                  Orgán ESMA nevykonal otvorené verejné konzultácie k návrhu vykonávacích technických predpisov, z ktorých vychádza toto nariadenie, ani neanalyzoval potenciálne súvisiace náklady a prínosy vyplývajúce zo zavedenia štandardných formulárov, vzorov a postupov, ktoré majú používať dotknuté príslušné orgány, keďže by to bolo neprimerané vzhľadom na rozsah a vplyv týchto predpisov, pričom bral do úvahy, že vykonávacie technické predpisy by boli určené len príslušným vnútroštátnym orgánom členských štátov, a nie účastníkom trhu.

                  (8)

                  Orgán ESMA požiadal o stanovisko skupinu zainteresovaných strán v oblasti cenných papierov a trhov zriadenú v súlade s článkom 37 nariadenia Európskeho parlamentu a Rady (EÚ) č. 1095/2010 (2),

            PRIJALA TOTO NARIADENIE:
      Článok 1
      Kontaktné miesta
      1.   Príslušné orgány určia kontaktné miesta pre komunikáciu týkajúcu sa žiadostí o spoluprácu alebo výmenu informácií v súlade s článkom 80, resp. s článkom 81 smernice 2014/65/EÚ. Údaje o kontaktných miestach uverejnia na svojich webových sídlach.
      2.   Príslušné orgány oznámia údaje o svojich kontaktných miestach orgánu ESMA. Orgán ESMA vedie a aktualizuje pre potreby príslušných orgánov zoznam kontaktných miest určených v súlade s odsekom 1.
      Článok 2
      Žiadosť o spoluprácu alebo výmenu informácií
      1.   Žiadajúci orgán podáva žiadosť o spoluprácu alebo výmenu informácií v papierovej podobe alebo elektronicky, pričom použije formulár stanovený v prílohe I. Žiadosť adresuje kontaktnému miestu požiadaného orgánu.
      2.   V naliehavých prípadoch môže žiadajúci orgán podať žiadosť o spoluprácu alebo výmenu informácií ústne, a to za predpokladu, že následné potvrdenie žiadosti je vyhotovené písomne v primeranej lehote, pokiaľ požiadaný orgán nesúhlasí s iným zaobchádzaním.
      3.   Žiadajúci orgán môže k žiadosti priložiť akýkoľvek dokument alebo sprievodný materiál, ktorý považuje za potrebný na podporu žiadosti.
      Článok 3
      Potvrdenie o prijatí
      Do 10 pracovných dní od doručenia žiadosti o spoluprácu alebo výmenu informácií kontaktnému miestu požiadaného orgánu požiadaný orgán zašle žiadajúcemu orgánu potvrdenie o prijatí, pričom použije formulár stanovený v prílohe II.
      Článok 4
      Odpoveď na žiadosť o spoluprácu alebo výmenu informácií
      1.   Požiadaný orgán odpovedá na žiadosť o spoluprácu alebo výmenu informácií v papierovej podobe alebo elektronicky, pričom použije formulár stanovený v prílohe III. Ak žiadajúci orgán neuvedie inak, odpoveď sa zasiela kontaktnému miestu žiadajúceho orgánu.
      2.   Požiadaný orgán vybavuje žiadosti o spoluprácu alebo výmenu informácií spôsobom, ktorým sa zabezpečuje, aby každé potrebné regulačné opatrenie sa vykonalo bez zbytočného odkladu, pričom zohľadní komplexnosť žiadosti a potrebu zapojiť tretie strany alebo iný orgán.
      Článok 5
      Postupy pre zasielanie a spracovanie žiadosti o spoluprácu alebo výmenu informácií
      1.   Žiadajúci orgán a požiadaný orgán komunikujú v súvislosti so žiadosťou o spoluprácu alebo výmenu informácií buď v papierovej podobe alebo elektronicky, a to v závislosti od toho, ktorý z týchto dvoch spôsobov je najrýchlejší, pričom náležite zohľadnia dôvernosť informácií, korešpondenčný čas, objem materiálu, ktorý sa má zaslať, a uľahčenie prístupu k informáciám pre žiadajúci orgán. Žiadajúci orgán okamžite reaguje najmä na všetky spresnenia, ktoré vyžaduje požiadaný orgán.
      2.   Požiadaný orgán oznámi žiadajúcemu orgánu, ak očakáva omeškanie dlhšie ako 5 pracovných dní po odhadovanom dátume odpovede uvedenej v potvrdení o prijatí.
      3.   Ak žiadajúci orgán označil žiadosť ako naliehavú, požiadaný orgán a žiadajúci orgán sa dohodnú na časovom intervale, v ktorom požiadaný orgán bude informovať žiadajúci orgán o priebehu vybavovania žiadosti a očakávanom dátume poskytnutia odpovede.
      4.   Požiadaný orgán a žiadajúci orgán spolupracujú na riešení akýchkoľvek problémov, ktoré môžu vzniknúť pri vybavovaní žiadosti.
      Článok 6
      Postup týkajúci sa žiadostí o získanie vyhlásenia osoby
      1.   Ak žiadajúci orgán zahrnie do svojej žiadosti získanie vyhlásenia akejkoľvek osoby, požiadaný orgán a žiadajúci orgán posúdia a zohľadnia s výhradou existujúcich právnych obmedzení alebo prekážok a akýchkoľvek rozdielov v procedurálnych požiadavkách:

                  a)

                  práva osoby alebo osôb, od ktorej alebo ktorých sa má vyhlásenie získať;

                  b)

                  úlohu zamestnancov požiadaného orgánu a žiadajúceho orgánu pri získavaní vyhlásenia;

                  c)

                  či osoba, od ktorej sa vyhlásenie má získať, má právo na pomoc právneho zástupcu, a ak áno, aký rozsah má mať pomoc zástupcu pri získavaní vyhlásenia, a to aj vo vzťahu ku všetkým záznamom alebo správe o vyhlásení;

                  d)

                  či vyhlásenie sa má získať na dobrovoľnom alebo nútenom základe, ak takéto rozlíšenie existuje;

                  e)

                  či na základe informácií dostupných pri predkladaní žiadosti je osoba, od ktorej sa vyhlásenie má získať, svedkom alebo predmetom inšpekcie;

                  f)

                  či na základe informácií dostupných pri predkladaní žiadosti by vyhlásenie mohlo byť alebo je určené na to, aby sa použilo v trestných konaniach;

                  g)

                  prípustnosť vyhlásenia v jurisdikcii žiadajúceho orgánu;

                  h)

                  záznam vyhlásenia a uplatniteľné postupy vrátane toho, či vyhlásenie bude mať formu zápisnice vyhotovenej počas stretnutia alebo zhrnutia písomnou zápisnicou, alebo zvukového alebo audiovizuálneho záznamu;

                  i)

                  postupy pre overenie alebo potvrdenie vyhlásenia osôb poskytujúcich vyhlásenie vrátane toho, či k nim dochádza po získaní vyhlásenia.

            2.   Požiadaný orgán a žiadajúci orgán zabezpečia zavedenie postupov pre svojich zamestnancov, aby postupovali efektívne, a to aj postupov, ktoré umožnia ich zamestnancom dohodnúť sa na akýchkoľvek dodatočných informáciách, ktoré môžu byť potrebné, vrátane:

                  a)

                  plánovania dátumov;

                  b)

                  zoznamu otázok, ktoré sa majú položiť osobe, od ktorej vyhlásenie sa má získať, a jeho preskúmania;

                  c)

                  dohody o doprave vrátane zabezpečenia toho, aby požiadaný orgán a žiadajúci orgán sa mohli stretnúť s cieľom prediskutovať záležitosť pred získaním vyhlásenia;

                  d)

                  dohody o prekladoch.

            Článok 7
      Postup týkajúci sa žiadostí o kontrolu na mieste alebo inšpekciu
      1.   Ak existuje žiadosť o vykonanie kontroly na mieste alebo inšpekcie, žiadajúci orgán a požiadaný orgán sa navzájom radia o najlepšom spôsobe, ako zabezpečiť užitočný účinok žiadosti o spoluprácu, pričom zohľadnia článok 80 ods. 1 písm. a), b) a c) smernice 2014/65/EÚ, vrátane prínosu uskutočňovania spoločnej kontroly na mieste alebo spoločnej inšpekcie.
      Pri rozhodovaní o najlepšom spôsobe, ako zabezpečiť užitočný účinok žiadosti o spoluprácu, žiadajúci orgán a požiadaný orgán zohľadňujú aspoň:

                  a)

                  obsah každej žiadosti o spoluprácu od žiadajúceho orgánu vrátane akéhokoľvek návrhu o vhodnosti spoločného vykonania inšpekcie alebo kontroly na mieste;

                  b)

                  skutočnosť, či budú samostatne vykonávať svoje vlastné skúmania záležitosti s cezhraničnými dôsledkami a či by nebolo vhodnejšie riešiť záležitosť vzájomnou spoluprácou;

                  c)

                  právny a regulačný rámec v každej z ich jurisdikcií, pričom sa zabezpečí, aby oba orgány dobre rozumeli potenciálnym prekážkam a právnym obmedzeniam týkajúcim sa ich konania a akýchkoľvek konaní, ktoré môžu nasledovať vrátane akýchkoľvek problémov súvisiacich so zásadou ne bis in idem;

                  d)

                  riadenie a smerovanie potrebné pre inšpekciu alebo kontrolu na mieste;

                  e)

                  prideľovanie zdrojov a vymenovanie zamestnancov zodpovedných za inšpekcie alebo kontroly na mieste;

                  f)

                  možnosť stanoviť spoločný akčný plán a harmonogram práce pre každý orgán;

                  g)

                  určenie opatrení, ktoré sa majú vykonať spoločne alebo jednotlivo každým orgánom;

                  h)

                  vzájomnú výmenu zhromaždených informácií a podávanie správ o výsledkoch jednotlivých vykonaných opatrení;

                  i)

                  iné osobitné otázky týkajúce sa konkrétnej záležitosti.

            2.   Ak požiadaný orgán vykoná kontrolu alebo inšpekciu sám, informuje žiadajúci orgán o pokroku týchto svojich činností a včas predloží svoje zistenia.
      3.   Ak sa žiadajúci orgán a požiadaný orgán rozhodnú vykonať spoločnú inšpekciu alebo spoločnú kontrolu na mieste, tak:

                  a)

                  vedú neustály dialóg s cieľom koordinovať postup zhromažďovania informácií a skutkových zistení;

                  b)

                  úzko a navzájom spolupracujú pri vykonávaní spoločnej inšpekcie alebo spoločnej kontroly na mieste;

                  c)

                  určujú osobitné právne ustanovenia, ktoré tvoria predmet vyšetrovania alebo kontroly na mieste;

                  d)

                  prípadne sa dohodnú aspoň na:

                              i)

                              vypracovaní spoločného akčného plánu s uvedením dôvodnosti, povahy a načasovania opatrení, ktoré sa majú vykonať, vrátane rozdelenia zodpovednosti pri dosahovaní výsledku práce a zohľadňujúc príslušné priority každého orgánu;

                              ii)

                              určení a posudzovaní akýchkoľvek právnych obmedzení alebo prekážok a akýchkoľvek rozdielov v postupoch, pokiaľ ide o inšpekčné opatrenie alebo opatrenie na presadzovanie alebo akékoľvek iné konania vrátane práv každej osoby, ktorá je predmetom inšpekcie;

                              iii)

                              určení a posudzovaní osobitných právnych výsad právnických povolaní, ktoré môžu ovplyvniť inšpekcie, ako aj presadzovaní právnych predpisov vrátane práva nevypovedať vo svoj neprospech;

                              iv)

                              verejnej a mediálnej stratégii;

                              v)

                              zamýšľanom použití informácií, ktoré si vymenili.

            Článok 8
      Nevyžiadaná výmena informácií
      1.   Ak má príslušný orgán informácie, o ktorých sa domnieva, že by pomohli inému príslušnému orgánu pri vykonávaní jeho povinností podľa smernice 2014/65/EÚ alebo nariadenia Európskeho parlamentu a Rady (EÚ) č. 600/2014 (3), zašle tieto informácie v papierovej podobe alebo elektronicky kontaktnému miestu iného príslušného orgánu.
      2.   Odchylne od odseku 1, ak sa príslušný orgán, ktorý zasiela informácie, domnieva, že informácie by sa mali poslať okamžite, môže najprv oznámiť informácie ústne za predpokladu, že následné zašle informácie písomne v primeranej lehote, pokiaľ orgán, ktorý prijíma informácie, nesúhlasí s iným zaobchádzaním.
      3.   Orgán, ktorý zasiela informácie bez vyžiadania, tak urobí použitím formulára stanoveného v prílohe III, pričom uvedie najmä otázky týkajúce sa dôvernosti informácií.
      Článok 9
      Požiadavka oznamovať príslušným orgánom
      1.   Ak podľa článku 80 ods. 1 smernice 2014/65/EÚ príslušný orgán regulovaného trhu priamo kontaktuje investičné spoločnosti, ktoré sú diaľkovými členmi alebo účastníkmi regulovaného trhu, informuje príslušný orgán domovského členského štátu diaľkového člena alebo účastníka v papierovej podobe alebo elektronicky, pričom používa formulár stanovený v prílohe IV k tomuto nariadeniu, a to ihneď po tom, ako kontaktoval diaľkového člena alebo účastníka, pokiaľ orgán domovského členského štátu diaľkového člena alebo účastníka už predtým písomne nesúhlasil, že bude informovaný inými komunikačnými prostriedkami.
      2.   Ak je dôvod pre kontaktovanie diaľkového člena alebo účastníka regulovaného trhu naliehavý, príslušný orgán regulovaného trhu môže v odôvodnených prípadoch vydať oznámenie ústne za predpokladu, že následné potvrdenie žiadosti je vyhotovené písomne v primeranej lehote, pokiaľ požiadaný orgán nesúhlasí s iným zaobchádzaním.
      Článok 10
      Nadobudnutie účinnosti a uplatňovanie
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
      Uplatňuje sa od 3. januára 2018.

         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 7. júna 2017

               Za Komisiu

               predseda

            Jean-Claude JUNCKER

         (1)  Ú. v. EÚ L 173, 12.6.2014, s. 349.

         (2)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).

         (3)  Nariadenie Európskeho parlamentu a Rady (EÚ) č. 600/2014 z 15. mája 2014 o trhoch s finančnými nástrojmi, ktorým sa mení nariadenie (EÚ) č. 648/2012 (Ú. v. EÚ L 173, 12.6.2014, s. 84).

         PRÍLOHA I

            Formulár žiadosti o spoluprácu alebo výmenu informácií

         Text obrazu

            Žiadosť o spoluprácu alebo výmenu informácií
            Referenčné číslo:
            Dátum:
            Všeobecné informácie
            ODOSIELATEĽ:
            Členský štát:
            Žiadajúci orgán:
            Adresa:
            (Kontaktné údaje kontaktného miesta)
            Názov:
            Telefón:
            E-mail:
            ADRESÁT:
            Členský štát:
            Požiadaný orgán:
            Adresa:
            (Kontaktné údaje kontaktného miesta)
            Názov:
            Telefón:
            E-mail:
            Vážená pani/vážený pán [vložte príslušné meno],
            v súlade s článkom/článkami [80/81 (1)] smernice 2014/65/EÚ Vás žiadame o informácie v súvislosti so záležitosťou/záležitosťami uvedenou/uvedenými podrobnejšie ďalej v texte.
            Na uvedenú žiadosť odpovedzte prosím do [vložte predbežný dátum odpovede a v prípade naliehavej žiadosti vložte termín pre informácie, ktoré sa majú poskytnúť] alebo, ak to nie je možné, uveďte indikatívny údaj o tom, kedy predpokladáte, že budete môcť poskytnúť žiadanú pomoc.
            (1) Vložte príslušný článok smernice 2014/65/EÚ.

         Text obrazu

            Druh žiadosti
            Zaškrtnite príslušné políčko/políčka.
            Činnosti dohľadu (poskytovanie informácií, získanie vyhlásenia, iné)
            Inšpekcia
            Kontrola na mieste
            Dôvody žiadosti
            [Vložte ustanovenie/ustanovenia odvetvových právnych predpisov, podľa ktorých je žiadajúci orgán príslušný na riešenie tejto záležitosti]
            Žiadosť sa týka spolupráce alebo výmeny informácií o
            [Vložte opis predmetu žiadosti, účel, na ktorý sa žiada spolupráca alebo výmena informácií, skutočnosti, ktoré sú podkladom inšpekcie a ktoré tvoria základ žiadosti, ako aj vysvetlenie jej užitočnosti]
            V nadväznosti na
            [Prípadne vložte podrobnosti o predchádzajúcej žiadosti, aby ju bolo možné identifikovať]
            Činnosti dohľadu (poskytovanie informácií, získanie vyhlásenia)
            a) Poskytnite podrobný opis požadovaných konkrétnych informácií s uvedením dôvodov, prečo sú tieto informácie nápomocné, a ak sú známe, zoznam osôb, o ktorých sa domnievate, že disponujú požadovanými informáciami, alebo miest, kde možno tieto informácie získať.
            b) Ak sa žiadosť týka informácií o transakcii alebo pokyne súvisiacich s konkrétnym finančným nástrojom, poskytnite tieto informácie.

         Text obrazu

            Identifikačný kód produktu:
            [Vložte presný opis finančného nástroja vrátane kódu ISIN]
            Údaje o totožnosti osoby:
            [Vložte údaje o totožnosti každej osoby spojenej s transakciou alebo pokynom vrátane osoby, ktorá obchoduje s finančným nástrojom alebo v mene ktorej sa obchodovanie považuje za uskutočnené]
            Časové údaje:
            [Vložte časové údaje, počas ktorých sa transakcie alebo pokyny súvisiace s týmito finančnými nástrojmi uskutočnili vrátane, v prípade významného časového obdobia, dôvody, prečo je uvedenie celého obdobia prínosné]
            c) Ak sa žiadosť týka informácií, ktoré súvisia s obchodovaním alebo činnosťami osoby, uveďte čo možno najpresnejšie informácie, aby táto osoba mohla byť identifikovaná.
            d) Ak existujú osobitné úvahy týkajúce sa citlivosti požadovaných informácií, poskytnite údaj o citlivosti informácií obsiahnutých v žiadosti a akýchkoľvek osobitných opatreniach, ktoré sa musia prijať pri zhromažďovaní informácií z dôvodu inšpekcie.
            e) Poskytnite akékoľvek ďalšie informácie.
            [Či žiadajúci orgán kontaktoval alebo bude kontaktovať akýkoľvek iný orgán alebo orgán presadzovania práva v našom členskom štáte v súvislosti s predmetom žiadosti, alebo iný orgán, ktorý podľa žiadajúceho orgánu má aktívny záujem na predmete žiadosti]
            f) V prípade naliehavej žiadosti a stanovenia akéhokoľvek termínu poskytnite vyčerpávajúce vysvetlenie naliehavosti žiadosti a vysvetlite každý termín, ktorý pre poskytnutie informácií stanovil žiadajúci orgán.
            Získanie vyhlásenia
            Uveďte:
            a) Vyhlásenie: miestoprísažné /čestné

         Text obrazu

            b) Potreba a účel získania vyhlásenia:
            c) Meno osoby/osôb, od ktorej/ktorých sa vyhlásenie má získať:
            [Vložte údaje osôb, od ktorých sa vyhlásenie získa, aby požiadaný orgán mohol prípadne začať s predvolávacím procesom]
            d) Podrobný opis požadovaných informácií vrátane predbežného zoznamu otázok (ak sú k dispozícii pri podaní žiadosti).
            e) Akékoľvek ďalšie informácie, ktoré môžu byť užitočné:
            [Či zamestnanci žiadajúceho orgánu žiadajú účasť pri získavaní vyhlásenia, údaje o zúčastnených úradníkoch žiadajúceho orgánu, prípadne opis všetkých právnych a procedurálnych požiadaviek, ktoré sa musia splniť, aby sa v jurisdikcii žiadajúceho orgánu zabezpečila prípustnosť počas rozhovoru vykonaného vyhlásenia]
            Kontrola na mieste alebo inšpekcia
            Ak sa žiadosť týka kontroly na mieste alebo inšpekcie v mene žiadajúceho orgánu, poskytnite informácie, ktoré požiadanému orgánu umožnia posúdiť, či môže mať záujem na tom, aby vstúpil do spoločnej inšpekcie, vrátane návrhu žiadajúceho orgánu týkajúceho sa kontroly alebo inšpekcie, jeho odôvodnenia a prínosov pre požiadaný orgán.
            [Vrátane všetkých relevantných informácií, o ktoré žiada požiadaný orgán, aby prípadne mohol poskytnúť potrebnú pomoc]
            [Vložte akékoľvek potrebné upozornenia týkajúce sa dôvernosti alebo akékoľvek potrebné obmedzenia týkajúce sa prípustného používania informácií (v súlade s právom Únie)].
            S pozdravom
            [podpis]

         PRÍLOHA II

            Formulár potvrdenia prijatia

         Text obrazu

            Potvrdenie prijatia
            Referenčné číslo:
            Dátum:
            ODOSIELATEĽ:
            Členský štát:
            Požiadaný orgán:
            Adresa:
            (Kontaktné údaje kontaktného miesta)
            Názov:
            Telefón:
            E-mail:
            ADRESÁT:
            Členský štát:
            Žiadajúci orgán:
            Adresa sídla:
            (Kontaktné údaje kontaktného miesta)
            Názov:
            Telefón:
            E-mail:
            Vážená pani/vážený pán [vložte príslušné meno],
            na základe Vašej žiadosti [vložte referenčné číslo žiadosti] týmto potvrdzujeme prijatie Vašej žiadosti o spoluprácu alebo žiadosti o informácie z [vložte dátum].
            Odhadovaný dátum odpovede:
            S pozdravom
            [podpis]

         PRÍLOHA III

            Formulár odpovede na žiadosť o spoluprácu alebo výmenu informácií

         Text obrazu

            Odpoveď na žiadosť o spoluprácu alebo výmenu informácií
            Referenčné číslo:
            Dátum:
            Všeobecné informácie
            ODOSIELATEĽ:
            Členský štát:
            Požiadaný orgán:
            Adresa sídla:
            (Kontaktné údaje kontaktného miesta)
            Názov:
            Telefón:
            E-mail:
            ADRESÁT:
            Členský štát:
            Žiadajúci orgán:
            Adresa sídla:
            (Kontaktné údaje kontaktného miesta)
            Názov:
            Telefón:
            E-mail:
            Vážená pani/vážený pán [vložte príslušné meno],
            potvrdzujeme, že sme spracovali Vašu žiadosť z [dd.mm.rrrr] s referenčným číslom [vložte referenčné číslo žiadosti].
            Zhromaždené informácie
            [Ak boli tieto informácie zhromaždené, uveďte tieto informácie tu alebo poskytnite vysvetlenie, ako budú poskytnuté]

         Text obrazu

            Poskytnuté informácie sú dôverné a sú sprístupnené [vložte názov žiadajúceho orgánu] podľa [vložte ustanovenie MiFID II] a na základe toho, že informácie zostanú dôverné v súlade s/so [vložte ustanovenie MiFID II].
            [Vložte názov žiadajúceho orgánu] dodržiava požiadavky [vložte ustanovenie MiFID II] týkajúce sa obmedzení dôvernosti a prípustného používania uvedených informácií.
            [Vložte akékoľvek ďalšie potrebné upozornenia týkajúce sa dôvernosti alebo akékoľvek potrebné obmedzenia týkajúce sa prípustného používania informácií (v súlade s právom Únie)].
            Prípadne vysvetlite akékoľvek spresnenie, ktoré môžete požadovať v súvislosti s konkrétnymi požadovanými informáciami:
            Poskytnite z vlastného podnetu akékoľvek dôležité informácie, ktoré by mohli ďalej napomôcť spolupráci alebo výmene informácií na účely žiadosti:
            S pozdravom
            [podpis]

         PRÍLOHA IV

            Formulár oznámenia na účely priameho kontaktovania diaľkového člena alebo účastníka regulovaného trhu

         Text obrazu

            Oznámenie na účely priameho kontaktovania diaľkového člena alebo účastníka regulovaného trhu
            Referenčné číslo:
            Dátum:
            ODOSIELATEĽ:
            Členský štát:
            Orgán regulovaného trhu:
            Adresa sídla:
            (Kontaktné údaje kontaktného miesta)
            Názov:
            Telefón:
            E-mail:
            ADRESÁT:
            Členský štát:
            Orgán diaľkového člena alebo účastníka regulovaného trhu:
            Adresa sídla:
            (Kontaktné údaje kontaktného miesta)
            Názov:
            Telefón:
            E-mail:
            Vážená pani/vážený pán [vložte príslušné meno],
            oznamujem Vám, že som priamo kontaktoval diaľkového člena alebo účastníka regulovaného trhu, pre ktorého sme domovským príslušným orgánom. Nižšie sú uvedené údaje o regulovanom trhu a diaľkovom členovi alebo účastníkovi, ako aj dôvody ich kontaktovania.
            Názov regulovaného trhu:
            Názov diaľkového člena alebo účastníka:
            Kontaktné údaje o osobe u diaľkového člena alebo účastníkovi, ktorý bol kontaktovaný:
            Meno:
            Telefón:
            E-mail:
            Dôvody kontaktovania diaľkového člena alebo účastníka


title: Vykonávacie nariadenie Komisie (EÚ) 2015/1483 z 1. septembra 2015, ktorým sa v nadväznosti na opätovné absorpčné prešetrovanie podľa článku 12 nariadenia Rady (ES) č. 1225/2009 mení vykonávacie nariadenie Rady (EÚ) č. 1106/2013, ktorým sa ukladá konečné antidumpingové clo a s konečnou platnosťou vyberá dočasné clo uložené na dovoz určitých drôtov z nehrdzavejúcej ocele s pôvodom v Indii

text:
               2.9.2015

               SK

               Úradný vestník Európskej únie

               L 228/1

         VYKONÁVACIE NARIADENIE KOMISIE (EÚ) 2015/1483
   z 1. septembra 2015,
   ktorým sa v nadväznosti na opätovné absorpčné prešetrovanie podľa článku 12 nariadenia Rady (ES) č. 1225/2009 mení vykonávacie nariadenie Rady (EÚ) č. 1106/2013, ktorým sa ukladá konečné antidumpingové clo a s konečnou platnosťou vyberá dočasné clo uložené na dovoz určitých drôtov z nehrdzavejúcej ocele s pôvodom v Indii
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), a najmä na jeho článok 12 ods. 3,
   keďže:
   A.   POSTUP

   1.   Platné opatrenia

               (1)

               Vykonávacím nariadením (EÚ) č. 1106/2013 (2) Rada uložila konečné antidumpingové clo na dovoz určitých drôtov z nehrdzavejúcej ocele s pôvodom v Indii (ďalej len „pôvodné prešetrovanie“). Opatrenia nadobudli formu cla ad valorem v rozpätí od 0,7 % do 12,5 % v prípade spoločností zaradených do vzorky, 5 % v prípade spolupracujúcich spoločností, ktoré neboli zaradené do vzorky, a 12,5 % pre nespolupracujúce spoločnosti.

               (2)

               Vykonávacím nariadením (EÚ) č. 861/2013 (3) Rada uložila konečné vyrovnávacie clo na dovoz určitých drôtov z nehrdzavejúcej ocele s pôvodom v Indii v rozpätí od 3,0 % do 3,7 %.

         2.   Žiadosť o opätovné absorpčné prešetrovanie

               (3)

               Komisii bola doručená žiadosť o začatie opätovného absorpčného prešetrovania platných opatrení podľa článku 12 základného nariadenia.

               (4)

               Žiadosť predložila 21. októbra 2014 Európska konfederácia železiarskeho a oceliarskeho priemyslu (ďalej len „Eurofer“ alebo „žiadateľ“) v mene výrobcov, ktorých výroba predstavuje viac ako 25 % celkovej výroby určitého drôtu z nehrdzavejúcej ocele v Únii.

               (5)

               Žiadosť bola odôvodnená tým, že po uložení antidumpingového cla na dovoz určitých drôtov z nehrdzavejúcej ocele s pôvodom v Indii sa vývozné ceny znížili a nenastal dostatočný pohyb v cenách ďalšieho predaja či následných predajných cenách v Únii. To viedlo k nárastu dumpingového rozpätia, čím boli znemožnené zamýšľané nápravné účinky platných opatrení.

         3.   Začatie opätovného absorpčného prešetrovania

               (6)

               Komisia po tom, ako informovala členské štáty, že existuje dostatok dôkazov na opätovné začatie prešetrovania, oznámila 3. decembra 2014 prostredníctvom oznámenia uverejneného v Úradnom vestníku Európskej únie
                   (4) (ďalej len „oznámenie o začatí prešetrovania“) začatie opätovného absorpčného prešetrovania podľa článku 12 ods. 1 základného nariadenia.

         4.   Zainteresované strany

               (7)

               V oznámení o začatí prešetrovania Komisia vyzvala zainteresované strany, aby sa na ňu obrátili s cieľom zúčastniť sa na prešetrovaní. Komisia okrem toho osobitne informovala žiadateľa, vyvážajúcich výrobcov a dovozcov, o ktorých vedela, že sa ich to týka, a zástupcov Indie o začatí opätovného absorpčného prešetrovania a vyzvala ich na účasť.

               (8)

               Zainteresované strany mali možnosť písomne sa vyjadriť a požiadať o vypočutie pred Komisiou a/alebo úradníkom pre vypočutie v obchodných konaniach. Žiadna zo zainteresovaných strán sa neprihlásila a nepožiadala o vypočutie.

         5.   Výber vzorky

               (9)

               Vzhľadom na zjavne veľký počet vyvážajúcich výrobcov v Indii a neprepojených dovozcov v Únii sa v oznámení o začatí prešetrovania predpokladal výber vzorky v súlade s článkom 17 základného nariadenia.

               (10)

               S cieľom umožniť Komisii prijať rozhodnutie, či bude potrebný výber vzorky, a ak áno, urobiť výber reprezentatívnej vzorky, sa od vyvážajúcich výrobcov a neprepojených dovozcov v Indii žiadalo, aby sa prihlásili do 15 dní od začatia opätovného absorpčného prešetrovania a poskytli Komisii informácie požadované v oznámení o začatí prešetrovania.

               (11)

               17 vyvážajúcich výrobcov v Indii poskytlo požadované informácie a súhlasilo so zaradením do vzorky. V súlade s článkom 17 ods. 1 základného nariadenia Komisia vybrala vzorku 6 spoločností alebo skupín spoločností na základe najväčšieho reprezentatívneho objemu vývozu do Únie, ktorú bolo možné primerane prešetriť v rámci stanovenej lehoty. Spoločnosti vo vzorke sú tie isté ako spoločnosti vybrané do vzorky alebo na individuálne preskúmanie v pôvodnom prešetrovaní okrem spoločnosti Macro Bars and Wires, o ktorej sa v pôvodnom prešetrovaní zistilo, že nepoužívala dumpingové praktiky, preto nebola opätovne prešetrovaná.

               (12)

               V súlade s článkom 17 ods. 2 základného nariadenia sa výber vzorky konzultoval so všetkými príslušnými známymi vyvážajúcimi výrobcami a s indickými orgánmi. Neboli vznesené žiadne pripomienky. Komisia sa preto rozhodla zachovať navrhovanú vzorku 6 spoločností/skupín spoločností a všetky zainteresované strany boli zodpovedajúcim spôsobom informované o konečnej vybratej vzorke.

               (13)

               Do vzorky vyvážajúcich výrobcov drôtov z nehrdzavejúcej ocele preto patrili tieto spoločnosti:

                           —

                           Garg Inox,

                           —

                           Nevatia Steel & Alloys,

                           —

                           Raajratna Metal Industries,

                           —

                           skupina Venus (Hindustan Inox, Precision Metals, Sieves Manufacturer India a Venus Wire Industries),

                           —

                           Viraj Profiles,
                           tieto spoločnosti boli zaradené do vzorky v pôvodnom prešetrovaní.

                           —

                           KEI Industries,
                           táto spoločnosť bola predmetom individuálneho preskúmania v pôvodnom prešetrovaní.

               (14)

               Celkovo bolo oslovených 22 známych neprepojených dovozcov a 1 z nich sa prihlásil a vyplnil formulár na výber vzorky. Preto nebolo potrebné zaradiť do vzorky neprepojených dovozcov.

         6.   Vyplnené dotazníky

               (15)

               Komisia zaslala dotazníky 6 indickým vyvážajúcim výrobcom/skupinám vyvážajúcich výrobcov zaradeným do vzorky. Vyplnené dotazníky boli doručené od všetkých z nich. Pokiaľ ide o spolupracujúceho neprepojeného dovozcu, keďže počas OAP nedovážal príslušný výrobok do Únie, nebol mu zaslaný žiadny dotazník.

               (16)

               Vzhľadom na rôzne výnimočné okolnosti, niektorí vyvážajúci výrobcovia zaradení do vzorky tiež požiadali o predĺženie lehôt na predloženie svojich dotazníkov. V prípade náležitého odôvodnenia boli tieto lehoty predĺžené. Z týchto dôvodov opätovné absorpčné prešetrovanie mierne prekročilo bežné obdobie šiestich mesiacov stanovené v článku 12 ods. 4 základného nariadenia.

         7.   Overovanie na mieste

               (17)

               Komisia získala a overila všetky informácie, ktoré považovala za potrebné na účely tohto opätovného prešetrovania. Overovanie na mieste podľa článku 16 základného nariadenia sa uskutočnilo v priestoroch všetkých indických vyvážajúcich výrobcov zaradených do vzorky.

         8.   Príslušné obdobia, počas ktorých sa uskutočnilo opätovné absorpčné prešetrovanie

               (18)

               Obdobie opätovného absorpčného prešetrovania sa vzťahovalo na obdobie od 1. októbra 2013 do 30. septembra 2014 (ďalej len „OAP“). Pôvodné obdobie prešetrovania sa vzťahovalo na obdobie od 1. apríla 2011 do 31. marca 2012 (ďalej len „POP“).

         B.   PRÍSLUŠNÝ VÝROBOK A PODOBNÝ VÝROBOK

               (19)

               Výrobok, ktorý je predmetom tohto opätovného absorpčného prešetrovania, je rovnaký ako výrobok, na ktorý sa vzťahovalo pôvodné prešetrovanie, vymedzený ako drôty z nehrdzavejúcej ocele obsahujúce v hmotnosti:

                           —

                           2,5 % alebo viac niklu, okrem drôtu obsahujúceho v hmotnosti 28 % alebo viac, ale maximálne 31 % niklu a 20 % alebo viac, ale maximálne 22 % chrómu,

                           —

                           menej ako 2,5 % niklu, okrem drôtu obsahujúceho v hmotnosti 13 % alebo viac, ale maximálne 25 % chrómu a 3,5 % alebo viac, ale maximálne 6 % hliníka,

                     v súčasnosti patriaci pod číselné znaky KN 7223 00 19 a 7223 00 99 s pôvodom v Indii.

               (20)

               Z prešetrovania vyplynulo, že príslušný výrobok, výrobok vyrábaný a predávaný na domácom trhu Indie a výrobok vyrábaný výrobným odvetvím Únie a predávaný v Únii, majú rovnaké základné fyzikálne, chemické a technické vlastnosti, ako aj základné využitie. Preto sa pokladajú za podobné výrobky v zmysle článku 1 ods. 4 základného nariadenia.

         C.   ZISTENIA OPÄTOVNÉHO ABSORPČNÉHO PREŠETROVANIA

               (21)

               Vo všeobecnosti má opätovné absorpčné prešetrovanie podľa článku 12 základného nariadenia za cieľ stanoviť, či od uloženia pôvodných opatrení vývozné ceny klesli, neklesli, alebo či nastal nedostatočný pohyb v cenách ďalšieho predaja alebo následných predajných cenách príslušného výrobku v Únii. Ak sa usúdi, že došlo k absorpcii, ďalším krokom by mal byť výpočet nového dumpingového rozpätia.

         1.   Zníženie vývozných cien

               (22)

               Pri určovaní, či došlo k poklesu vývozných cien, Komisia stanovila pre každú prešetrovanú spoločnosť jej vývozné ceny CIF (náklady, poistenie a preprava) na colnej hranici Únie počas OIP a porovnala tieto ceny s príslušnými vývoznými cenami stanovenými v POP.

               (23)

               Vyvážajúci výrobcovia zaradení do vzorky uskutočňovali vývoz do Únie buď priamo nezávislým zákazníkom, alebo prostredníctvom prepojených spoločností.

               (24)

               Ak vyvážajúci výrobcovia vyvážali príslušný výrobok priamo nezávislým zákazníkom v Únii, vývozná cena bola v súlade s článkom 2 ods. 8 základného nariadenia cena príslušného výrobku skutočne zaplatená alebo splatná za výrobok pri jeho vývoze na predaj do Únie.

               (25)

               V prípadoch, keď vyvážajúci výrobcovia vyvážali príslušný výrobok do Únie prostredníctvom prepojenej spoločnosti, ktorá pôsobila ako dovozca, vývozná cena bola v súlade s článkom 2 ods. 9 základného nariadenia stanovená na základe ceny, za ktorú bol dovážaný výrobok prvýkrát predaný nezávislým zákazníkom v Únii. V tomto prípade bola cena upravená o všetky náklady, ktoré vznikli medzi dovozom a ďalším predajom vrátane predajných, všeobecných a administratívnych nákladov, a o dosiahnuté zisky.

               (26)

               Komisia porovnala pre všetky spoločnosti/skupiny spoločností zaradené do vzorky ceny druhov výrobkov predávaných v OAP s tými istými druhmi výrobkov predávanými v POP a vypočítala váženú priemernú mieru absorpcie.

               (27)

               Uvedené porovnanie sa vykonalo v eurách. V prípade predaja cez prepojeného dovozcu boli ceny ďalšieho predaja vyjadrené v eurách (alebo USD alebo GBP) prevedené na INR, aby sa mohli odpočítať všetky náklady medzi dovozom a ďalším predajom, a v prípade priameho predaja vyvážajúcim výrobcom z Indie, všetky náklady medzi indickou hranicou a hranicou Únie vyjadrené v INR boli pridané k cenám FOB vyjadreným v INR. Následne boli získané hodnoty CIF prevedené na eurá.

               (28)

               Z porovnania vývozných cien do Únie vyplynulo, že pre všetky spoločnosti/skupiny spoločností zaradené do vzorky vývozné ceny klesli, čo prima facie naznačuje, že dochádzalo k absorpcii platných opatrení. V prípade vyvážajúcich výrobcov zaradených do vzorky je pokles vývozných cien vyjadrený v eurách takýto:

                           GARG Inox

                           KEI Industries

                           Nevatia Steel & Alloys

                           Skupina Venus

                           Viraj Profiles

                           Raajratna Metal Industries

                           Vývoj vývozných cien od POP do OAP (v EUR)

                           – 23,91 %

                           – 21,26 %

                           – 22,77 %

                           – 26,31 %

                           – 27,44 %

                           – 25,52 %

         2.   Dumping

               (29)

               Po zistení možnej absorpcie pre všetkých vyvážajúcich výrobcov zaradených do vzorky boli podľa článku 2 základného nariadenia prepočítané dumpingové rozpätia. V bode 5.1.1 písm. a) oznámenia o začatí prešetrovania boli vyvážajúci výrobcovia požiadaní, aby informovali Komisiu do 15 dní odo dňa uverejnenia oznámenia o začatí prešetrovania, či žiadajú o prehodnotenie normálnej hodnoty v zmysle článku 12 ods. 5 základného nariadenia. S výnimkou skupiny Venus všetci ostatní vyvážajúci výrobcovia zaradení do vzorky požiadali o prehodnotenie svojich normálnych hodnôt na základe článku 12 ods. 5 základného nariadenia a Komisii poskytli úplné informácie, riadne podložené dôkazmi, na prepočítanie ich dumpingových rozpätí. V prípade skupiny Venus, ktorá nepožiadala o prehodnotenie svojich normálnych hodnôt, boli na výpočet dumpingových rozpätí počas OAP použité normálne hodnoty, ako boli stanovené v pôvodnom prešetrovaní.

         a)   Normálna hodnota

               (30)

               V prípade vyvážajúcich výrobcov zaradených do vzorky bola normálna hodnota stanovená takto:

               (31)

               Komisia najskôr preskúmala, či je celkový objem predaja na domácom trhu každého spolupracujúceho vyvážajúceho výrobcu reprezentatívny v súlade s článkom 2 ods. 2 základného nariadenia. Predaj na domácom trhu je reprezentatívny vtedy, ak celkový objem predaja podobného výrobku nezávislým zákazníkom na domácom trhu pripadajúci na vyvážajúceho výrobcu predstavoval aspoň 5 % celkového objemu predaja príslušného výrobku na vývoz do Únie v priebehu obdobia prešetrovania. Na základe toho bol celkový predaj podobného výrobku na domácom trhu v prípade každého vyvážajúceho výrobcu zaradeného do vzorky reprezentatívny.

               (32)

               Komisia následne identifikovala druhy výrobku predávané na domácom trhu, ktoré boli rovnaké alebo porovnateľné s druhmi výrobku predávanými na vývoz do Únie v prípade vyvážajúcich výrobcov s reprezentatívnym predajom na domácom trhu.

               (33)

               Komisia potom preskúmala, či bol predaj na domácom trhu v prípade každého vyvážajúceho výrobcu zaradeného do vzorky pre každý druh výrobku, ktorý je rovnaký alebo porovnateľný s druhom výrobku predávaným na vývoz do Únie, reprezentatívny v súlade s článkom 2 ods. 2 základného nariadenia. Predaj určitého druhu výrobku na domácom trhu je reprezentatívny, ak celkový objem predaja tohto druhu výrobku na domácom trhu nezávislým zákazníkom počas obdobia prešetrovania predstavuje najmenej 5 % celkového objemu predaja identického alebo porovnateľného druhu výrobku na vývoz do Únie.

               (34)

               Následne Komisia stanovila podiel ziskového predaja nezávislým zákazníkom na domácom trhu za každý druh výrobku počas obdobia absorpčného prešetrovania s cieľom rozhodnúť o tom, či má na výpočet normálnej hodnoty v súlade s článkom 2 ods. 4 základného nariadenia použiť skutočný predaj na domácom trhu.

               (35)

               Normálna hodnota je založená na skutočnej cene na domácom trhu pre druh výrobku bez ohľadu na to, či je tento predaj ziskový, alebo nie, ak:

                           a)

                           objem predaja druhu výrobku, ktorý sa realizoval za čistú predajnú cenu rovnakú ako vypočítané výrobné náklady alebo vyššiu, predstavoval viac ako 80 % celkového objemu predaja tohto druhu výrobku a

                           b)

                           vážená priemerná predajná cena tohto druhu výrobku je rovnaká alebo vyššia ako jednotkové výrobné náklady.

               (36)

               V tomto prípade je normálna hodnota váženým priemerom cien celého objemu predaja daného druhu výrobku na domácom trhu počas OAP.

               (37)

               Normálna hodnota je skutočnou cenou každého druhu výrobku na domácom trhu, ale len v rámci ziskového predaja druhov výrobku na domácom trhu počas OAP, ak:

                           a)

                           objem ziskového predaja druhu výrobku predstavuje najviac 80 % celkového objemu predaja tohto druhu alebo

                           b)

                           vážená priemerná cena tohto druhu výrobku je nižšia ako jednotkové výrobné náklady.

               (38)

               Normálna hodnota sa vypočítala ako vážený priemer cien celého predaja na domácom trhu počas OAP alebo ako vážený priemer iba ziskového predaja. Všetky ceny použité pri výpočtoch dumpingového rozpätia boli prevedené na indickú menu podľa výmenných kurzov jednotlivých transakcií.

         b)   Vývozná cena

               (39)

               Komisia použila vývozné ceny z OAP stanovené tak, ako bolo vysvetlené v odôvodneniach 22 až 25.

         c)   Porovnanie

               (40)

               Komisia porovnala normálnu hodnotu a vývoznú cenu týchto vyvážajúcich výrobcov na základe cien zo závodu.

               (41)

               Komisia v prípadoch, keď to odôvodňovala potreba zabezpečenia spravodlivého porovnania, v súlade s článkom 2 ods. 10 základného nariadenia upravila normálnu hodnotu a/alebo vývoznú cenu o rozdiely, ktoré ovplyvňovali ceny a porovnateľnosť cien. Vykonali sa úpravy v súvislosti s nákladmi na dopravu, poistením, úverovými nákladmi, nákladmi na balenie a poplatkami.

         d)   Dumpingové rozpätie

               (42)

               Komisia v prípade vyvážajúcich výrobcov zaradených do vzorky porovnala váženú priemernú normálnu hodnotu každého druhu podobného výrobku s váženou priemernou vývoznou cenou zodpovedajúceho druhu príslušného výrobku v súlade s článkom 2 ods. 11 a 12 základného nariadenia.

               (43)

               Na základe toho sa vážené priemerné dumpingové rozpätia, vyjadrené ako percentuálny podiel ceny CIF na hranici Únie, clo nezaplatené, vyvíjali takto:

                           Názov spoločnosti

                           Porovnateľnosť druhov výrobku
                           (v %)

                           Dumpingové rozpätie v POP
                           (v %)

                           Dumpingové rozpätie v OAP
                           (v %)

                           Vývoj dumpingového rozpätia
                           (v percentuálnych bodoch)

                           GARG Inox

                           90,3

                           11,8

                           5,2

                           – 6,6

                           KEI Industries

                           62,2

                           7,0

                           3,8

                           – 3,2

                           Nevatia Steel & Alloys

                           81,9

                           4,1

                           4,0

                           – 0,1

                           Skupina Venus

                           96,6

                           11,6

                           12,4

                           0,8

                           Viraj Profiles

                           86,9

                           6,8

                           0,4

                           – 6,4

                           Raajratna Metal Industries

                           99,8

                           16,2

                           12,0

                           – 4,2

         3.   Úroveň odstránenia ujmy

               (44)

               V súlade s pravidlom nižšieho cla podľa článku 9 ods. 4 základného nariadenia Komisia prepočítala rozpätie ujmy pre skupinu Venus, ktorej dumpingové rozpätie sa zvýšilo.

               (45)

               Úroveň odstránenia ujmy bola určená na základe porovnania váženej priemernej dovoznej ceny skupiny Venus počas OAP s váženou priemernou cenou nespôsobujúcou ujmu podobného výrobku predávaného výrobcami z Únie zaradenými do vzorky na trhu Únie počas POP. Prípadný rozdiel vyplývajúci z tohto porovnania sa potom vyjadril ako percento váženej priemernej dovoznej hodnoty CIF.

               (46)

               Na tomto základe sa rozpätie ujmy pre skupinu Venus zvýšilo z 23,4 % na 65,7 %.

         D.   ZÁVER

               (47)

               Prepočítanie dumpingových rozpätí na základe metodiky opísanej v odôvodneniach 31 až 38 ukázalo, že pre piatich zo šiestich spoločností zaradených do vzorky dumpingové rozpätie v OAP kleslo. Preto by sa pre tieto spoločnosti malo opätovné absorpčné prešetrovanie ukončiť bez zmeny pôvodných opatrení. V prípade skupiny Venus sa dumpingové rozpätie vypočítané pre OAP v porovnaní s rozpätím stanoveným v POP zvýšilo, čím sa preukazuje, že dochádzalo k absorpcii. Preto by sa antidumpingové opatrenia uložené na dovoz príslušného výrobku skupinou Venus mali v súlade s článkom 12 ods. 3 základného nariadenia zmeniť.

               (48)

               Pokiaľ ide o skupinu Venus, v súlade s pravidlom nižšieho cla stanoveným v článku 9 ods. 4 základného nariadenia Komisia porovnala najskôr rozpätie ujmy a dumpingové rozpätie. Výška cla by mala byť stanovená na úrovni dumpingového rozpätia. Keďže antisubvenčné prešetrovanie zostáva súčasným opätovným prešetrovaním nedotknuté, musí sa odpočítať vyrovnávacie clo, aby bolo možné stanoviť nové antidumpingové clo. Preto nové antidumpingové clo pre skupinu Venus predstavuje 9,4 % (t. j. v súčasnosti platné dumpingové rozpätie vo výške 12,4 % mínus 3 % vyrovnávacie clo).

               (49)

               Revidovaná sadzba uplatniteľného antidumpingového cla na čistú franko cenu na hranici Únie pred preclením bude takáto:

                           Spoločnosť

                           Dumpingové rozpätie

                           Vyrovnávacie clo

                           Rozpätie ujmy

                           Sadzba konečného antidumpingového cla

                           GARG Inox

                           11,8 %

                           3,4 %

                           22,6 %

                           8,4 %

                           KEI Industries

                           7,0 %

                           0,0 %

                           41,9 %

                           7,7 %

                           Macro Bars and Wires

                           0,0 %

                           3,4 %

                           30,3 %

                           0,0 %

                           Nevatia Steel & Alloys

                           4,1 %

                           3,4 %

                           23,8 %

                           0,7 %

                           Raajratna Metal Industries

                           16,2 %

                           3,7 %

                           17,2 %

                           12,5 %

                           Skupina Venus

                           12,4 %

                           3,0 %

                           65,7 %

                           9,4 %

                           Viraj Profiles

                           6,8 %

                           0,0 %

                           32,1 %

                           6,8 %

                           Spolupracujúce spoločnosti nezaradené do vzorky

                           8,4 %

                           3,4 %

                           23,7 %

                           5,0 %

                           Všetky ostatné spoločnosti

                           16,2 %

                           3,7 %

                           65,7 %

                           12,5 %

               (50)

               Všetky strany boli informované o základných skutočnostiach a úvahách, o ktoré sa opieral zámer odporučiť zachovanie existujúcich opatrení. Poskytla sa im aj lehota na predloženie pripomienok v nadväznosti na uvedené zverejnenie. Vyjadrenia a pripomienky sa riadne zohľadnili tam, kde to bolo opodstatnené.

               (51)

               Dve zainteresované strany predložili pripomienky, v ktorých spochybnili závery Komisie.

               (52)

               Navrhovateľ zopakoval tvrdenie už uvedené v podnete, že pokles vývozných cien nie je dôsledkom vývoja cien surovín. Toto vyhlásenie podložil poskytnutím údajov ukazujúcich nárast ceny niklu po uložení konečných opatrení.

               (53)

               Vzhľadom na to, že pôvodné opatrenia boli založené na zisteniach pôvodného obdobia prešetrovania, musí sa urobiť riadne porovnanie, a to medzi cenami surovín počas pôvodného obdobia prešetrovania a cenami v priebehu obdobia absorpčného prešetrovania. Takéto porovnanie vedie k záveru o poklese cien surovín a uvedené tvrdenie sa preto musí zamietnuť.

               (54)

               Pokiaľ ide o jedného vyvážajúceho výrobcu, ktorý nepožiadal o nové stanovenie normálnej hodnoty, navrhovateľ tvrdil, že Komisia sa dopustila chyby vo výpočte. Navrhovateľ však uplatnil výmenný kurz INR/EUR zo začiatku OAP na ceny zistené počas POP a výmenný kurz INR/EUR z konca OAP na ceny zistené v OAP, na základe čoho sa jeho tvrdenie považuje za neplatné. Toto tvrdenie sa preto muselo zamietnuť.

               (55)

               Vyvážajúci výrobca, ktorého antidumpingové clo bude zmenené, tvrdil, že Komisia nevykonala hodnotenie údajného nedostatočného pohybu cien takým spôsobom, ktorý je zlučiteľný so zmyslom a účelom článku 12 základného nariadenia. Konkrétnejšie, vo svojom porovnaní cien by Komisia mala vziať do úvahy vývoj výmenného kurzu, ako aj vývoj výrobných nákladov, ktoré zistila na úrovni ostatných vyvážajúcich výrobcov, ktorí požiadali o uplatnenie článku 12 ods. 5 v duchu vyžadovanej dobrej správy.

               (56)

               Tento typ tvrdenia sa vzťahuje na výrobné náklady a môže sa zohľadniť iba v súvislosti s opätovným preskúmaním normálnej hodnoty. Podľa článku 12 ods. 5 základného nariadenia sa však údajné zmeny normálnej hodnoty zohľadnia iba vtedy, ak sa Komisii poskytnú úplné informácie o revidovaných normálnych hodnotách. V tomto prípade to tak nebolo a tvrdenie sa zamieta.

               (57)

               Ten istý vyvážajúci výrobca tiež predložil niekoľko pripomienok a tvrdení týkajúcich sa stanovenia jeho dumpingového rozpätia na základe vývozných cien počas OAP a normálnych hodnôt stanovených počas POP.

               (58)

               Požiadal Komisiu, aby vylúčila transakcie vykonané prostredníctvom jeho prepojeného dovozcu počas prvého mesiaca OAP, pretože tento predaj súvisel s tovarom odoslaným indickými vyvážajúcimi výrobcami zo skupiny Venus pred OAP na základe cien stanovených rovnako pred OAP. Tento argument spochybnil tvrdením, že predaj z Indie prepojenému dovozcovi a predaj prepojeného dovozcu určený neprepojeným zákazníkom v Únii sú vzájomne prepojené operácie.

               (59)

               V prvom rade treba uviesť, že Komisia nepovažuje proces predaja vyvážajúceho výrobcu do Únie za vzájomne prepojenú operáciu (back-to-back operation). Predaj z Indie počas OAP prepojenému dovozcovi mohol uskutočniť ktorýkoľvek z indických vyvážajúcich výrobcov zo skupiny vyvážajúcich výrobcov a taktiež sa mohli spojiť, pokiaľ ide o prepravu, a príslušné dovezené výrobky boli vo veľkom počte prípadov predávané rôznym zákazníkom v Únii a čiastočne sa stali súčasťou zásob prepojeného dovozcu. Z opačného hľadiska to znamená, že predaj neprepojenému zákazníkovi v Únii vykázaný prepojeným dovozcom počas OAP mohol byť súčasťou jednej alebo viacerých priamych dodávok z Indie, od jedného alebo viacerých indických vyvážajúcich výrobcov skupiny, predaj zo zásob alebo kombináciou oboch. Na základe týchto okolností nemožno takéto dovozy kvalifikovať ako vzájomne prepojené operácie.

               (60)

               Podstatnejší však je mechanizmus tvorby cien, keď sa základná cena stanovená počas počiatočnej cenovej dohody niekedy upraví uplatnením prirážky za legovanie platnej v čase dodania. Táto skutočnosť vyvracia tvrdenie, že ceny sú stanovené dostatočne včas pred OAP. V dôsledku toho sa požiadavka odstrániť predaj prepojeného dovozcu z prvého mesiaca OAP musí zamietnuť.

               (61)

               Ten istý vyvážajúci výrobca požiadal Komisiu, aby prijala prepracovaný výkaz predajných transakcií uskutočnených prepojeným dovozcom upravených o druhy výrobkov rovnakým spôsobom ako úpravy, ktoré boli urobené počas prešetrovaní na mieste v Indii. Tvrdí, že takýto prístup by bol prijateľný, keďže všetky predaje predstavujú vzájomne prepojené operácie.

               (62)

               Komisia nemohla prijať nové oznámenie predajných transakcií v tejto neskorej fáze postupu, pretože ho nemohla overiť. Navyše, ako je uvedené vyššie, prešetrovaním sa ukázalo, že predajné transakcie nemožno kvalifikovať ako vzájomne prepojené operácie. Treba poznamenať, že vyvážajúci výrobca mal dostatok času medzi prešetrovaniami na mieste v Indii (prvý marcový týždeň 2015) a prešetrovaním na mieste v priestoroch nemeckého prepojeného dovozcu (polovica apríla) na to, aby predložil revidované výkazy predaja.

               (63)

               Ten istý vyvážajúci výrobca poznamenal, že pre konkrétny druh výrobku Komisia nepoužila normálnu hodnotu stanovenú v pôvodnom prešetrovaní.

               (64)

               Komisia potvrdila toto zistenie a zrevidovala dumpingové rozpätia absorpčného prešetrovania tým, že použila normálne hodnoty, ktoré boli stanovené v pôvodnom prešetrovaní.

               (65)

               Ten istý vyvážajúci výrobca tvrdil, že jeho PVA náklady boli stanovené svojvoľne vo výške 5 % a mali byť stanovené na základe údajov zozbieraných počas prešetrovania na mieste u jeho prepojeného dovozcu a nemali by zahŕňať dopravné náklady a ostatné zľavy, už odpočítané od cien ďalšieho predaja pri vytváraní vývozných cien.

               (66)

               Zistilo sa, že toto tvrdenie bolo opodstatnené, pretože na základe prešetrovania na mieste sa stanovili PVA náklady, ktoré boli nižšie ako 5 % použitých na výpočet dumpingu tohto vyvážajúceho výrobcu.

               (67)

               Vyvážajúci výrobca tiež tvrdil, že použité ziskové rozpätie 5 % je prehnané, pokiaľ ide o tento typ výrobného odvetvia, a že Komisia by za podobných okolností použila ziskové rozpätia najviac vo výške 1 % až 2 %.

               (68)

               Vzhľadom na neexistenciu spolupráce pri absorpčnom prešetrovaní zo strany neprepojených dovozcov sa Komisia rozhodla vychádzať z údajov získaných počas pôvodného prešetrovania, pretože takéto údaje boli považované za dostatočne aktuálne, keďže boli založené na POP, ktoré sa skončilo v marci 2012. Miery zisku predložené vyvážajúcim výrobcom na podporu tohto tvrdenia predstavovali priemerné miery zisku pred zdanením vychádzajúce z rozpočtových rokov 2011 až 2013, najmä na základe finančných údajov zhromaždených z krajín južnej Európy, kde hospodársky kontext počas tohto obdobia nebol optimálny. Komisia sa preto rozhodla použiť zistenia pôvodného prešetrovania, t. j. 2,65 % ako primeraný zisk neprepojeného dovozcu. Toto percento bolo teda použité pri vytváraní vývozných cien na základe cien ďalšieho predaja účtovaných prepojeným dovozcom na trhu Únie.

               (69)

               A napokon, vyvážajúci výrobca tvrdil, že Komisia chybne stanovila hodnoty CIF na úrovni prepojeného dovozcu, keďže stanovené úrovne CIF sú nižšie ako hodnoty deklarované prepojeným dovozcom v colnej únii a hodnoty, na ktorých sa zakladalo uloženie antidumpingového cla.

               (70)

               Komisia stanovila hodnoty CIF na základe zistení prešetrovania, keďže hodnota deklarovaná colným orgánom Únie v každom prípade predstavuje transferovú cenu v rámci skupiny. Zistilo sa najmä, že neexistuje žiadny systematický vzťah medzi cenou ďalšieho predaja na trhu Únie a transferovou cenou, keďže prirážka za legovanie nakoniec pridaná k základnej cene ďalšieho predaja niekedy nezodpovedá prirážke za legovanie zohľadnenej pri stanovovaní transferovej ceny. Tvrdenie sa preto zamietlo.

               (71)

               S cieľom minimalizovať riziko obchádzania vzhľadom na veľký rozdiel v colných sadzbách sa v tomto prípade pokladajú za potrebné osobitné opatrenia, aby sa zabezpečilo riadne uplatňovanie antidumpingového cla. Tieto osobitné opatrenia týkajúce sa iba spoločnosti, pre ktorú sa zaviedla individuálna sadzba cla, zahŕňajú: predloženie platnej obchodnej faktúry colným orgánom členských štátov, ktorá spĺňa požiadavky uvedené v prílohe k tomuto nariadeniu. Pri dovoze, ku ktorému takáto faktúra nie je priložená, sa uplatňuje zvyškové antidumpingové clo uplatniteľné na všetkých ostatných výrobcov.

               (72)

               Opatrenia stanovené v tomto nariadení sú v súlade so stanoviskom výboru zriadeného podľa článku 15 ods. 1 základného nariadenia,

         PRIJALA TOTO NARIADENIE:
   Článok 1
   Vo vykonávacom nariadení Rady (EÚ) č. 1106/2013 sa článok 1 mení takto:

               a)

               odsek 2 sa nahrádza takto:
               „2.   Sadzba konečného antidumpingového cla uplatniteľná na čistú franko cenu na hranici Únie pred preclením je pre výrobky opísané v odseku 1 a vyrobené ďalej uvedenými spoločnosťami takáto:

                           Spoločnosť

                           Clo (v %)

                           Doplnkový kód TARIC

                           Garg Inox, Bahadurgarh, Harijána a Pune, Maháraštra

                           8,4

                           B931

                           KEI Industries Ltd, Naí Dillí

                           7,7

                           B925

                           Macro Bars and Wires, Bombaj, Maháraštra

                           0,0

                           B932

                           Nevatia Steel & Alloys, Bombaj, Maháraštra

                           0,7

                           B933

                           Raajratna Metal Industries, Ahmadábád, Gudžarát

                           12,5

                           B775

                           Venus Wire Industries Pvt. Ltd, Bombaj, Maháraštra

                           9,4

                           B776

                           Precision Metals, Bombaj, Maháraštra

                           9,4

                           B777

                           Hindustan Inox Ltd., Bombaj, Maháraštra

                           9,4

                           B778

                           Sieves Manufacturer India Pvt. Ltd, Bombaj, Maháraštra

                           9,4

                           B779

                           Viraj Profiles Limited, Pálghar, Maháráštra a Bombaj, Maháráštra.

                           6,8

                           B780

                           Spoločnosti uvedené v prílohe

                           5,0

                           Pozri prílohu

                           Všetky ostatné spoločnosti

                           12,5

                           B999“

               b)

               dopĺňa sa tento odsek 4:
               „4.   Uplatňovanie individuálnej sadzby cla stanovenej pre spoločnosti uvedené v odseku 2 a v prílohe je podmienené predložením platnej obchodnej faktúry colným orgánom členských štátov, ktorá obsahuje vyhlásenie s dátumom a podpisom zástupcu subjektu, ktorý takúto faktúru vystavil, s uvedením jeho mena a funkcie, v tomto znení: ‚Ja, podpísaný(-á), potvrdzujem, že (objem) drôtov z nehrdzavejúcej ocele predaných na vývoz do Európskej únie, na ktoré sa vzťahuje táto faktúra, bolo vyrobených spoločnosťou (názov a adresa spoločnosti) (doplnkový kód TARIC) v Indii. Vyhlasujem, že informácie uvedené v tejto faktúre sú úplné a správne.‘ Ak takáto faktúra nebude predložená, použije sa sadzba cla uplatňovaná na všetky ostatné spoločnosti.“

         Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 1. septembra 2015

            Za Komisiu

            predseda

         Jean-Claude JUNCKER

      (1)  Ú. v. EÚ L 343, 22.12.2009, s. 51.

      (2)  Vykonávacie nariadenie Rady (EÚ) č. 1106/2013 z 5. novembra 2013, ktorým sa ukladá konečné antidumpingové clo a s konečnou platnosťou vyberá dočasné clo uložené na dovoz určitých drôtov z nehrdzavejúcej ocele s pôvodom v Indii (Ú. v. EÚ L 298, 8.11.2013, s. 1).

      (3)  Vykonávacie nariadenie Rady (EÚ) č. 861/2013 z 2. septembra 2013, ktorým sa ukladá konečné vyrovnávacie clo a s konečnou platnosťou vyberá dočasné clo uložené na dovoz určitých drôtov z nehrdzavejúcej ocele s pôvodom v Indii (Ú. v. EÚ L 240, 7.9.2013, s. 1).

      (4)  Ú. v. EÚ C 433, 3.12.2014, s. 8.


title: Vykonávacie nariadenie Komisie (EÚ) č. 801/2011 z  9. augusta 2011 , ktorým sa mení a dopĺňa nariadenie (EÚ) č. 206/2010, ktorým sa ustanovujú zoznamy tretích krajín, území alebo ich častí, z ktorých sa povoľuje vstup určitých zvierat a čerstvého mäsa do Európskej únie, a požiadavky na vydávanie veterinárnych osvedčení  Text s významom pre EHP

text:
               10.8.2011

               SK

               Úradný vestník Európskej únie

               L 205/27

         VYKONÁVACIE NARIADENIE KOMISIE (EÚ) č. 801/2011
   z 9. augusta 2011,
   ktorým sa mení a dopĺňa nariadenie (EÚ) č. 206/2010, ktorým sa ustanovujú zoznamy tretích krajín, území alebo ich častí, z ktorých sa povoľuje vstup určitých zvierat a čerstvého mäsa do Európskej únie, a požiadavky na vydávanie veterinárnych osvedčení
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (1), a najmä na úvodnú vetu jej článku 8, článok 8 ods. 1 prvý pododsek a článok 8 ods. 4,
   keďže:

               (1)

               Nariadením Komisie (EÚ) č. 206/2010 (2) sa stanovujú požiadavky na vydávanie veterinárnych osvedčení na vstup určitých zásielok živých zvierat alebo čerstvého mäsa do Únie. Takisto sa ním stanovujú zoznamy tretích krajín, území alebo ich častí, z ktorých môžu uvedené zásielky vstupovať do Únie.

               (2)

               V nariadení (EÚ) č. 206/2010 sa stanovuje, že zásielky čerstvého mäsa určeného na ľudskú spotrebu sa majú do Únie dovážať len vtedy, ak pochádzajú z tretích krajín, území alebo ich častí uvedených v časti 1 prílohy II k uvedenému nariadeniu, pre ktoré existuje vzor veterinárneho osvedčenia, ktorý zodpovedá príslušnej zásielke uvedenej v danej časti.

               (3)

               Štyri časti územia Botswany sú v časti 1 prílohy II k nariadeniu (EÚ) č. 206/2010 uvedené ako regióny, z ktorých je povolený dovoz čerstvého vykosteného a vyzretého mäsa z kopytníkov. Uvedené regióny pozostávajú z viacerých zón kontroly veterinárnych nákaz.

               (4)

               Botswana informovala 5. mája 2011 Komisiu o podozrení na vznik ohnísk slintačky a krívačky na základe klinických príznakov zistených pri 8 kusoch hovädzieho dobytka v chove. Ohniská boli potvrdené na základe izolácie vírusu slintačky a krívačky SAT2 a oznámené Komisii 11. mája 2011.

               (5)

               Ohniská sa vyskytli v zóne kontroly veterinárnych nákaz č. 6, ktorá predstavuje jednu zo štyroch častí územia Botswany, z ktorých je povolený dovoz čerstvého vykosteného a vyzretého mäsa z kopytníkov do Únie.

               (6)

               Z dôvodu rizika zavlečenia slintačky a krívačky do Únie prostredníctvom dovozu čerstvého mäsa z druhov náchylných na uvedenú nákazu a vzhľadom na záruky poskytnuté Botswanou umožňujúce regionalizáciu krajiny malo by sa pozastaviť povolenie na vývoz čerstvého vykosteného a vyzretého mäsa z kopytníkov z Botswany do Únie, ktoré pochádza z postihnutej časti jej územia, a to od 11. mája 2011, čiže k dátumu potvrdenia ohnísk slintačky a krívačky.

               (7)

               Príloha II k nariadeniu (EÚ) č. 206/2010 by sa preto mala zodpovedajúcim spôsobom zmeniť a doplniť.

               (8)

               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,

         PRIJALA TOTO NARIADENIE:
   Článok 1
   V časti 1 prílohy II k nariadeniu (EÚ) č. 206/2010 sa položka pre Botswanu nahrádza takto:

                  „BW – Botswana

                  BW-0

                  Celá krajina

                  EQU, EQW

                  BW-1

                  Zóny kontroly veterinárnych nákaz 3c, 4b, 5, 6, 8, 9 a 18

                  BOV, OVI, RUF, RUW

                  F

                  1

                  11. mája 2011

                  1. decembra 2007

                  BW-2

                  Zóny kontroly veterinárnych nákaz 10, 11, 13 a 14

                  BOV, OVI, RUF, RUW

                  F

                  1

                  7. marca 2002

                  BW-3

                  Zóna kontroly veterinárnych nákaz 12

                  BOV, OVI, RUF, RUW

                  F

                  1

                  20. októbra 2008

                  20. januára 2009

                  BW-4

                  Zóna kontroly veterinárnych nákaz 4a okrem ochrannej zóny intenzívneho dohľadu v šírke 10 km pozdĺž hranice so zónou, v ktorej sa vykonáva očkovanie proti slintačke a krívačke, a s oblasťami ochrany voľne žijúcej zveri

                  BOV

                  F

                  1

                  18. februára 2011“

   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 9. augusta 2011

            Za Komisiu

            predseda

         José Manuel BARROSO

      (1)  Ú. v. ES L 18, 23.1.2003, s. 11.

      (2)  Ú. v. EÚ L 73, 20.3.2010, s. 1.


title: Vykonávacie nariadenie Komisie (EÚ) 2015/1418 z 20. augusta 2015, ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny

text:
               21.8.2015

               SK

               Úradný vestník Európskej únie

               L 220/18

         VYKONÁVACIE NARIADENIE KOMISIE (EÚ) 2015/1418
   z 20. augusta 2015,
   ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1),
   so zreteľom na vykonávacie nariadenie Komisie (EÚ) č. 543/2011 zo 7. júna 2011, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny (2), a najmä na jeho článok 136 ods. 1,
   keďže:

               (1)

               Vykonávacím nariadením (EÚ) č. 543/2011 sa v súlade s výsledkami Uruguajského kola mnohostranných obchodných rokovaní ustanovujú kritériá, na základe ktorých Komisia stanovuje paušálne hodnoty na dovoz z tretích krajín, pokiaľ ide o výrobky a obdobia uvedené v časti A prílohy XVI k uvedenému nariadeniu.

               (2)

               Paušálne dovozné hodnoty sa vypočítajú každý pracovný deň v súlade s článkom 136 ods. 1 vykonávacieho nariadenia (EÚ) č. 543/2011, pričom sa zohľadnia premenlivé každodenné údaje. Toto nariadenie by preto malo nadobudnúť účinnosť dňom jeho uverejnenia v Úradnom vestníku Európskej únie,

         PRIJALA TOTO NARIADENIE:
   Článok 1
   Paušálne dovozné hodnoty uvedené v článku 136 vykonávacieho nariadenia (EÚ) č. 543/2011 sú stanovené v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 20. augusta 2015

            Za Komisiu

            v mene predsedu

         Jerzy PLEWA

            generálny riaditeľ pre poľnohospodárstvo a rozvoj vidieka

      (1)  Ú. v. EÚ L 347, 20.12.2013, s. 671.

      (2)  Ú. v. EÚ L 157, 15.6.2011, s. 1.

      PRÍLOHA

         Paušálne dovozné hodnoty na určovanie vstupných cien niektorých druhov ovocia a zeleniny

                  (EUR/100 kg)

                  Číselný znak KN

                  Kód tretej krajiny (1)

                  Paušálna dovozná hodnota

                  0702 00 00

                  MA

                  156,5

                  ZZ

                  156,5

                  0709 93 10

                  TR

                  124,7

                  ZZ

                  124,7

                  0805 50 10

                  AR

                  126,2

                  BO

                  154,5

                  CL

                  153,9

                  UY

                  144,0

                  ZA

                  149,9

                  ZZ

                  145,7

                  0806 10 10

                  EG

                  238,9

                  TR

                  167,5

                  US

                  339,9

                  ZZ

                  248,8

                  0808 10 80

                  AR

                  234,3

                  BR

                  97,6

                  CL

                  147,4

                  NZ

                  152,0

                  US

                  110,0

                  UY

                  141,9

                  ZA

                  122,1

                  ZZ

                  143,6

                  0808 30 90

                  AR

                  155,3

                  CL

                  135,1

                  CN

                  85,3

                  NZ

                  109,3

                  TR

                  132,9

                  ZA

                  119,6

                  ZZ

                  122,9

                  0809 30 10, 0809 30 90

                  MK

                  79,3

                  TR

                  126,3

                  ZZ

                  102,8

                  0809 40 05

                  BA

                  42,6

                  IL

                  99,6

                  MK

                  36,8

                  XS

                  57,7

                  ZZ

                  59,2

         (1)  Nomenklatúra krajín stanovená nariadením Komisie (EÚ) č. 1106/2012 z 27. novembra 2012, ktorým sa vykonáva nariadenie Európskeho parlamentu a Rady (ES) č. 471/2009 o štatistike Spoločenstva o zahraničnom obchode s nečlenskými krajinami, pokiaľ ide o aktualizáciu nomenklatúry krajín a území (Ú. v. EÚ L 328, 28.11.2012, s. 7). Kód „ZZ“ znamená „iného pôvodu“.


title: Vykonávacie nariadenie Komisie (EÚ) č. 753/2013 z  2. augusta 2013 , ktorým sa mení nariadenie (ES) č. 607/2009, ktorým sa ustanovujú určité podrobné pravidlá vykonávania nariadenia Rady (ES) č. 479/2008, pokiaľ ide o chránené označenia pôvodu a zemepisné označenia, tradičné pojmy, označovanie a obchodnú úpravu určitých vinárskych výrobkov

text:
               6.8.2013

               SK

               Úradný vestník Európskej únie

               L 210/21

         VYKONÁVACIE NARIADENIE KOMISIE (EÚ) č. 753/2013
   z 2. augusta 2013,
   ktorým sa mení nariadenie (ES) č. 607/2009, ktorým sa ustanovujú určité podrobné pravidlá vykonávania nariadenia Rady (ES) č. 479/2008, pokiaľ ide o chránené označenia pôvodu a zemepisné označenia, tradičné pojmy, označovanie a obchodnú úpravu určitých vinárskych výrobkov
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 121 ods. 1 písm. k) a m) v spojení s jeho článkom 4,
   keďže:

               (1)

               Chorvátsko pristúpilo k Európskej únii 1. júla 2013.

               (2)

               Právne predpisy v oblasti vinárstva, ktoré boli uplatniteľné v Chorvátsku predtým, než pristúpilo k Únii, nezahŕňali ustanovenia týkajúce sa chránených označení pôvodu a zemepisných označení ani označovania vinárskych výrobkov, ktoré by zodpovedali ustanoveniam práva Únie, najmä tým, ktoré sa stanovujú v nariadení Komisie (ES) č. 607/2009 (2). Aby mohli hospodárske subjekty pôsobiace v Chorvátsku uvádzať na trh výrobky vyrobené v súlade s ustanoveniami, ktoré boli uplatniteľné v Chorvátsku pred pristúpením k Únii, je vhodné im umožniť vyčerpať zásoby vinárskych výrobkov vyrobených v súlade s pravidlami, ktoré boli uplatniteľné v Chorvátsku pred pristúpením k Únii.

               (3)

               Chorvátsko ešte pred pristúpením k Európskej únii, ktoré sa uskutočnilo 1. júla 2013, v súlade s článkom 62 ods. 3 nariadenia (ES) č. 607/2009 požiadalo, aby sa tradičné obchodné názvy odrôd viniča „Alicante Bouschet“, „Burgundac crni“, „Burgundac sivi“, „Burgundac bijeli“, „Borgonja istarska“ a „Frankovka“, ktorými sa označujú vína vyrábané na jeho území pozostávajúce z chráneného označenia pôvodu alebo zemepisného označenia platného v Únii alebo obsahujúce takéto označenie, mohli aj naďalej uvádzať na etiketách chorvátskych vín s chráneným označením pôvodu alebo zemepisným označením. Po preskúmaní žiadosti sa ukázalo, že je vhodné zaradiť Chorvátsko do časti A prílohy XV k uvedenému nariadeniu s účinnosťou odo dňa jeho pristúpenia, pokiaľ ide o názvy odrôd viniča, ktorých sa týka uvedená žiadosť.

               (4)

               Chorvátsko tiež požiadalo, aby sa názvy odrôd viniča a ich synonymá „Aglianico crni“, „Nebbiolo“, „Primitivo“, „Rajnski rizling“, „Radgonska ranina“, „Sangiovese“, „Stajerska belina“, „Stajerka“ a „Vermentino“, ktoré čiastočne obsahujú chránené označenie pôvodu alebo zemepisné označenie a priamo odkazujú na zemepisný prvok príslušného chráneného označenia pôvodu alebo zemepisného označenia, mohli uvádzať na etiketách chorvátskych výrobkov s chráneným označením pôvodu alebo zemepisným označením. Po preskúmaní žiadosti sa ukázalo, že je vhodné zaradiť Chorvátsko do časti B prílohy XV k nariadeniu (ES) č. 607/2009 s účinnosťou odo dňa jeho pristúpenia, pokiaľ ide o názvy odrôd viniča, ktorých sa týka uvedená žiadosť.

               (5)

               Nariadenie (ES) č. 607/2009 by sa preto malo zodpovedajúcim spôsobom zmeniť.

               (6)

               Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,

         PRIJALA TOTO NARIADENIE:
   Článok 1
   Nariadenie (ES) č. 607/2009 sa mení takto:

               1.

               V článku 73 sa dopĺňa tento odsek 4:
               „4.   Vína, ktoré boli vyrobené v Chorvátsku do 30. júna 2013 vrátane a ktoré sú v súlade s ustanoveniami uplatniteľnými v Chorvátsku k tomuto dátumu, sa môžu uvádzať na trh do vyčerpania zásob. Tieto výrobky sa môžu označovať etiketami v súlade s ustanoveniami uplatniteľnými v Chorvátsku k 30. júnu 2013.“

               2.

               Príloha XV sa mení v súlade s prílohou k tomuto nariadeniu.

         Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   Uplatňuje sa od 1. júla 2013.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 2. augusta 2013

            Za Komisiu

            predseda

         José Manuel BARROSO

      (1)  Ú. v. EÚ L 299, 16.11.2007, s. 1.

      (2)  Ú. v. EÚ L 193, 24.7.2009, s. 60.

      PRÍLOHA
      Príloha XV k nariadeniu (ES) č. 607/2009 sa mení takto:

                  1.

                  Časť A sa mení takto:

                              a)

                              v riadku 2 do štvrtého stĺpca sa dopĺňa názov „Chorvátsko“;

                              b)

                              za riadok 14 sa dopĺňa tento riadok 14a:

                                          „14a

                                          Bourgogne (FR)

                                          Borgonja istarska

                                          Chorvátsko“

                              c)

                              za riadok 15 sa dopĺňa tento riadok 15a:

                                          „15a

                                          Bourgogne (FR)

                                          Burgundac bijeli

                                          Chorvátsko“

                              d)

                              riadok 16 sa vypúšťa;

                              e)

                              v riadku 17 v štvrtom stĺpci sa dopĺňa názov „Chorvátsko“;

                              f)

                              v riadku 39 v štvrtom stĺpci sa dopĺňa názov „Chorvátsko“.

                  2.

                  Časť B sa mení takto:

                              a)

                              za riadok 2 sa dopĺňa tento riadok 2a:

                                          „2a

                                          Aglianico del Taburno (IT)

                                          Aglianico crni

                                          Chorvátsko“

                              b)

                              v riadku 33 v štvrtom stĺpci sa dopĺňa názov „Chorvátsko“;

                              c)

                              v riadku 37 v štvrtom stĺpci sa dopĺňa názov „Chorvátsko“;

                              d)

                              v riadku 39 v štvrtom stĺpci sa dopĺňa názov „Chorvátsko“;

                              e)

                              v riadku 45 v štvrtom stĺpci sa dopĺňa názov „Chorvátsko“;

                              f)

                              v riadku 51 v štvrtom stĺpci sa dopĺňa názov „Chorvátsko“;

                              g)

                              v riadku 52 v štvrtom stĺpci sa dopĺňa názov „Chorvátsko“;

                              h)

                              za riadok 52 sa dopĺňa tento riadok 52a:

                                          „52a

                                          Štajerska Slovenija (SV)

                                          Štajerka

                                          Chorvátsko“

                              i)

                              v riadku 58 v štvrtom stĺpci sa dopĺňa názov „Chorvátsko“.


title: Vykonávacie nariadenie Komisie (EÚ) 2016/1713 z 20. septembra 2016, ktorým sa stanovuje množstvové obmedzenie vývozu cukru a izoglukózy mimo kvóty do konca hospodárskeho roku 2016/2017

text:
               24.9.2016

               SK

               Úradný vestník Európskej únie

               L 258/8

         VYKONÁVACIE NARIADENIE KOMISIE (EÚ) 2016/1713
   z 20. septembra 2016,
   ktorým sa stanovuje množstvové obmedzenie vývozu cukru a izoglukózy mimo kvóty do konca hospodárskeho roku 2016/2017
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 139 ods. 2 a článok 144 prvý odsek písm. g),
   keďže:

               (1)

               V súlade s článkom 139 ods. 1 prvým pododsekom písm. d) nariadenia (EÚ) č. 1308/2013 možno cukor alebo izoglukózu vyrobené nad kvótu uvedenú v článku 136 uvedeného nariadenia vyviezť len v rámci množstvového obmedzenia, ktoré Komisia stanoví.

               (2)

               Podrobné vykonávacie pravidlá exportu mimo kvótu, najmä pokiaľ ide o vydávanie vývozných licencií, sa stanovujú nariadením Komisie (ES) č. 951/2006 (2). Množstvové obmedzenie by sa však malo stanoviť na každý hospodársky rok s ohľadom na možné príležitosti na vývozných trhoch.

               (3)

               Pre niektorých výrobcov cukru a izoglukózy v Únii predstavuje vývoz z Únie dôležitú súčasť ich hospodárskej činnosti a už si mimo Únie vytvorili tradičné trhy. Vývoz cukru a izoglukózy na tieto trhy by mohol byť z hospodárskeho hľadiska rentabilný aj bez poskytovania vývozných náhrad. Z tohto dôvodu treba stanoviť množstvové obmedzenie vývozu cukru a izoglukózy mimo kvóty, aby dotknutí výrobcovia v EÚ mohli aj naďalej zásobovať svoje tradičné trhy.

               (4)

               Na hospodársky rok 2016/2017 sa odhaduje, že stanovenie množstvového obmedzenia spočiatku na 650 000 ton v ekvivalente bieleho cukru v prípade vývozu cukru mimo kvóty a na 70 000 ton sušiny v prípade izoglukózy mimo kvóty by zodpovedalo dopytu na trhu.

               (5)

               Vývoz cukru z Únie do určitých blízkych miest určenia a tretích krajín, ktoré poskytujú výrobkom z Únie preferenčný dovozný režim, je v súčasnosti v obzvlášť priaznivom konkurenčnom postavení. Vzhľadom na chýbajúce vhodné nástroje vzájomnej pomoci pri riešení nezrovnalostí a s cieľom minimalizovať riziko podvodu a predchádzať akémukoľvek zneužitiu súvisiacemu s opätovným dovozom alebo spätným uvedením cukru mimo kvóty do Únie by sa niektoré blízke miesta určenia mali vylúčiť zo zoznamu oprávnených miest určenia.

               (6)

               Vzhľadom na svoj charakter izoglukóza predstavuje nižšie odhadované riziko možného podvodu, a preto sa nemusia obmedziť oprávnené miesta určenia pre vývoz izoglukózy mimo kvóty.

               (7)

               Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

         PRIJALA TOTO NARIADENIE:
   Článok 1
   1.   Na hospodársky rok 2016/2017 sa množstvové obmedzenie, ktoré sa uvádza v článku 139 ods. 1 prvom pododseku písm. d) nariadenia (EÚ) č. 1308/2013 a ktoré sa týka vývozu bieleho cukru mimo kvóty patriaceho pod číselný znak KN 1701 99 bez nároku na náhradu, stanovuje na 650 000 ton.
   2.   Vývoz v rámci množstvového obmedzenia stanoveného v odseku 1 sa povoľuje v prípade všetkých miest určenia s výnimkou:

               a)

               týchto tretích krajín: Albánsko, Andorra, Bosna a Hercegovina, bývalá Juhoslovanská republika Macedónsko, Svätá stolica (Vatikánsky mestský štát), Kosovo (3), Lichtenštajnsko, Čierna Hora, San Maríno a Srbsko;

               b)

               týchto území členských štátov, ktoré netvoria súčasť colného územia Únie: Faerské ostrovy, Grónsko, Helgoland, Ceuta, Melilla, samosprávne obce Livigno a Campione d'Italia a oblasti Cyperskej republiky, nad ktorými vláda Cyperskej republiky nevykonáva skutočnú kontrolu;

               c)

               týchto európskych území, za ktorých vonkajšie vzťahy je zodpovedný niektorý z členských štátov a ktoré netvoria súčasť colného územia Únie: Gibraltár.

         Článok 2
   Stanovenie množstvového obmedzenia vývozu izoglukózy mimo kvóty
   1.   Na hospodársky rok 2016/2017 sa množstvové obmedzenie, ktoré sa uvádza v článku 139 ods. 1 prvom pododseku písm. d) nariadenia (EÚ) č. 1308/2013 a ktoré sa týka vývozu izoglukózy mimo kvóty patriacej pod číselné znaky KN 1702 40 10, 1702 60 10 a 1702 90 30 bez nároku na náhradu, stanovuje na 70 000 ton sušiny.
   2.   Vývoz výrobkov uvedených v odseku 1 sa povoľuje iba v prípade, že spĺňajú podmienky stanovené v článku 4 nariadenia (ES) č. 951/2006.
   Článok 3
   Nadobudnutie účinnosti a uplatňovanie
   Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
   Uplatňuje sa od 1. októbra 2016.
   Jeho účinnosť sa končí 30. septembra 2017.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 20. septembra 2016

            Za Komisiu

            predseda

         Jean-Claude JUNCKER

      (1)  Ú. v. EÚ L 347, 20.12.2013, s. 671.

      (2)  Nariadenie Komisie (ES) č. 951/2006 z 30. júna 2006, ktorým sa stanovujú podrobné pravidlá implementácie nariadenia Rady (ES) č. 318/2006, pokiaľ ide o obchodovanie s tretími krajinami v sektore cukru (Ú. v. EÚ L 178, 1.7.2006, s. 24).

      (3)  Týmto označením nie sú dotknuté pozície týkajúce sa štatútu a označenie je v súlade s rezolúciou Bezpečnostnej rady OSN č. 1244 a so stanoviskom Medzinárodného súdneho dvora k vyhláseniu nezávislosti Kosova.